Amore Mio (ταινία, 2015)

Το ***Amore Mio*** είναι ελληνική ρομαντική κωμική ταινία παραγωγής 2015, σε σκηνοθεσία Χρήστου Δήμα και σενάριο της Έλενας Σολωμού και του Κωστή Παπαδόπουλου.

Η ταινία αποτελείται από τέσσερις σπονδυλωτές ερωτικές ιστορίες που έχουν ως επίκεντρό τους κωμικές καταστάσεις, ενώ έχει ένα πολυάριθμο καστ ηθοποιών. Τους βασικούς ρόλους της ταινίας ερμηνεύουν ο Φάνης Μουρατίδης, η Ιωάννα Τριανταφυλλίδου, η Μυρτώ Αλικάκη, η Ναταλία Τσαλίκη, ο Χρήστος Χατζηπαναγιώτης, ο Τάκης Σπυριδάκης, ο Πάνος Μουζουράκης, η Αθηνά Οικονομάκου, ο Λεωνίδας Καλφαγιάννης, η Ιωάννα Πηλιχού και άλλοι.    Έκανε πρεμιέρα στους κινηματογράφους στις 19 Μαρτίου του 2015.

## Πλοκή
Ο Πάνος (Φάνης Μουρατίδης) και η γυναίκα του, Μαρία (Μυρτώ Αλικάκη), έχουν μόλις γίνει γονείς ενός αξιολάτρευτου αγοριού. Όμως, η αποχή από το σεξ για πολλούς μήνες έχει κάνει τον Πάνο ιδιαίτερα ευάλωτο στα κάλλη και την ένθερμη ερωτική επίθεση της Εύας (Ιωάννα Τριανταφυλλίδου), της καλύτερης παίκτριας στην ομάδα βόλεϊ στην οποία ο Πάνος είναι προπονητής. Για χρόνια ερωτευμένη μαζί του, η Εύα δεν λογαριάζει τίποτα μπροστά στον στόχο της και ο Πάνος θα ενδώσει στις πιέσεις της – ξανά και ξανά και ξανά. Όταν οι τύψεις τον κατακλύσουν, θα προσπαθήσει να βάλει ένα τέλος στην παράνομη σχέση, όμως η Εύα έχει αρχίσει ήδη να ονειρεύεται μια ζωή μαζί του και δεν φαίνεται να έχει διάθεση υποχώρησης…

Ο Τόνι (Πάνος Μουζουράκης) είναι αμετανόητος γόης και φανατικός των αλλεπάλληλων one night stand, που ζει, φυσικά, για το καμάκι και τις γυναίκες. Έχει μάλιστα έναν παγκόσμιο χάρτη, τον οποίο διακοσμεί με τα γυναικεία εσώρουχα που αφήνουν πίσω τους, ως ενθύμια, οι κατακτήσεις του – λίγες οι χώρες που του «λείπουν». Η μόνη γυναίκα που δεν φαίνεται να συγκινείται από την γοητεία του είναι η γειτόνισσά του, Νεφέλη (Αθηνά Οικονομάκου), η οποία όχι μόνο δεν εγκρίνει τις περιστασιακές του σχέσεις αλλά δεν διστάζει να τον κατακρίνει κιόλας. Μετά από μια παρεξήγηση μεταξύ τους, ο Τόνι χάνει το σεξουαλικό του ταλέντο και αποδίδει το δυσάρεστο γεγονός στην απόρριψη της Νεφέλης. Κατόπιν συμβουλής του πιο τρελού ειδικού της πόλης, θα αποφασίσει να την διεκδικήσει, μήπως και έτσι λυθεί η παρεξήγηση και ξεπεράσει το “θεματάκι” του. Όμως, κάτι το πρωτόγνωρο θα προκύψει μεταξύ των ετερώνυμων και ο Τόνι θα βρεθεί ξαφνικά θύμα του έρωτα.

Ο Άρης (Λεωνίδας Καλφαγιάννης) γνωρίζει την απόλυτη κοπελάρα και, αναπάντεχα, καταφέρνει να την ρίξει. Η Κατερίνα, όμως, (Ελίνα Μάλαμα) είναι το καινούριο αμόρε και της Μαρίνας (Ιωάννα Πηλιχού), η οποία τυγχάνει να είναι πολύ καλή φίλη και συγκάτοικος του Άρη. Κοινώς, μπάχαλο! Αφού κανείς από τους δύο δεν είναι διατεθειμένος να κάνει πίσω, και η Κατερίνα δεν μοιάζει πρόθυμη να διαλέξει ανάμεσά τους, οι δύο κολλητοί αναγκάζονται να βγουν πρώιμα από την ευφορία του έρωτα και να καταστρώσουν τα δικά τους σχέδια για να την διεκδικήσουν μια και καλή. Θα μπορέσει όμως η φιλία τους να επιβιώσει μιας τέτοιας μάχης;

Ο κόσμος της Ρίτας (Ναταλία Τσαλίκη) καταρρέει όταν πιάνει τον άντρα της (Τάκης Σπυριδάκης) με μια πολύ νεότερή της γυναίκα. Αναγκάζεται να κάνει έναν απολογισμό της ζωής της και να αρχίσει από την αρχή, με την βοήθεια και της, πολύ πιο δυναμικής σε αυτά τα θέματα, φίλης της Ζέτας (Αλεξάνδρα Παλαιολόγου). Πώς όμως μπαίνεις βασική στο ερωτικό παιχνίδι όταν τόσο καιρό παρακολουθούσες το παιχνίδι από τις κερκίδες; Η αρχή θα γίνει με τον νεαρό Άγγελο (Γιώργο Χρανιώτη) αλλά και αυτό θα καταλήξει ακαριαία σε απογοήτευση. Τότε όμως φανερώνει τον έρωτά του ο συνάδελφός της, Λάζαρος (Χρήστος Χατζηπαναγιώτης), που την αγαπούσε για χρόνια και τώρα μπορεί να εκφράσει την αγάπη αυτή, με τον δικό του, τρυφερό τρόπο, εκπλήσσοντάς την ευχάριστα.

## Διανομή

### Καστ
* Φάνης Μουρατίδης ως Πάνος 
* Ιωάννα Τριανταφυλλίδου ως Εύα 
* Μυρτώ Αλικάκη ως Μαρία 
* Ναταλία Τσαλίκη ως Ρίτα 
* Χρήστος Χατζηπαναγιώτης ως Λάζαρος 
* Τάκης Σπυριδάκης ως Άκης 
* Πάνος Μουζουράκης ως Τόνι 
* Αθηνά Οικονομάκου ως Νεφέλη 
* Λεωνίδας Καλφαγιάννης ως Άρης 
* Ιωάννα Πηλιχού ως Μαρίνα 
* Ελίνα Μάλαμα ως Κατερίνα 
* Αλέξανδρος Γιάννου ως Μιχάλης 
* Αλεξάνδρα Παλαιολόγου ως Ζέτα 
* Γιώργος Χρανιώτης ως Άγγελος 
* Φωτεινή Μπαξεβάνη ως σεξολόγος 
* Γιάννης Αναστασάκης ως ψυχολόγος 
* Πηνελόπη Αναστασοπούλου ως Μάρα 
* Χριστόδουλος Στυλιανού ως Τέλης 

### Συμμετέχουν
* Στέλλα Έρμη ως Ζωή
* Έκτορας Λιάτσος ως αρχηγός 
* Γιάννης Παμούκης ως Ηλίας 
* Στέλιος Σοφιανός ως σχολιαστής
* Σοφία Μανωλάκου ως Μπίμπο 
* Μόνικα Μπόλα ως Σβετλάνα 
* Νατάσα Μήττα ως Φαίη 
* Κατερίνα Λάπα ως νοσοκόμα
* Κατερίνα Δημητρόγλου ως Σάρα 
* Θανάσης Νάκος ως επιστάτης
* Νίκος Βάρδακας ως Στέλιος 
* Ερρίκος Τρομαρίδης ως μωρό 
* Ελεονώρα Λύτρα ως ρεσεψιονίστ 
* Δήμητρα Δρακοπούλου ως δασκάλα yoga 
* Αναστάσης Δεληγιάννης ως χορευτής #1
* Φαίη Λυκοπάντη ως χορεύτρια 
* Παναγιώτης Χαρδαλούπας ως χορευτής #2
* Τάκης Ατσιδάκος ως ασθενής #1 
* Χρήστος Δήμας ως ασθενής #2
* Γιώργος Αργυροηλιόπουλος ως ασθενής #3
* Κωστής Παπαδόπουλος ως ασθενής #4 

## Μουσική
Το τραγούδι της ταινίας *Amore Mio* ερμηνεύει ο Κωστής Μαραβέγιας.

## Παραπομπές


## Εξωτερικοί σύνδεσμοι
* 

Κατηγορία:Ταινίες του 2015
Κατηγορία:Ελληνικές ταινίες της δεκαετίας 2010
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ταινίες γυρισμένες στην Ελλάδα